บอร์ดออมสินยกอำนาจให้กู้คืนผอ.เต็มสูบ
บอร์ดธนาคารออมสินทำพิลึก คืนอำนาจบอร์ดบริหารและผู้อำนวยการออมสิน ปล่อยกู้ได้เต็มเหนี่ยว หลังไม่ต่ออายุ &#8220;เลอศักดิ์&#8221;
23 ก.ค. 2555

บอร์ดธนาคารออมสินทำพิลึก คืนอำนาจบอร์ดบริหารและผู้อำนวยการออมสิน ปล่อยกู้ได้เต็มเหนี่ยว หลังไม่ต่ออายุ “เลอศักดิ์” 
เมื่อวันที่ 19 ก.ค.ที่ผ่านมา ได้มีการประชุมคณะกรรมการธนาคารออมสิน นางพรรณี สถาวโรดม ประธานกรรมการธนาคาร เสนอให้คืนอำนาจให้คณะกรรมการบริหาร และผู้อำนวยการธนาคารออมสิน ในการปล่อยสินเชื่อ ทั้งที่ก่อนหน้านี้ได้ลดทอนอำนาจการปล่อยสินเชื่อ ลงไปมากตั้งแต่เดือน ธ.ค. 2554
ทั้งนี้ ตามประกาศธนาคารเดิมได้ให้อำนาจคณะกรรมการบริหารธนาคารพิจารณาสินเชื่อตั้งแต่ 500-2,000 ล้านบาท ส่วนผู้อำนวยการธนาคารออมสินมีอำนาจพิจารณาสินเชื่อในวงเงินไม่เกิน 500 ล้านบาท แต่หลังจากมีการเปลี่ยนตัวประธานกรรมการธนาคาร ก็มีปัญหาความขัดแย้งภายในธนาคารตลอด จนนำมาสู่การลดทอนอำนาจคณะกรรมการบริหารและผู้อำนวยการออมสินลง 
นายกรณ์ จาติกวณิช อดีต รมว.คลัง สส.กรุงเทพมหานคร พรรคประชาธิปัตย์ กล่าวว่า การเปิดช่องให้อำนาจเต็มที่ตามระเบียบที่ออกมา ก็ขึ้นอยู่กับจริยธรรมของคนมีอำนาจว่าจะใช้อำนาจที่มีในมือเป็นประโยชน์ ในการตอบสนองนโยบายประชานิยมของตัวเองหรือไม่ หรือตอบสนองความต้องการของพรรคพวก จนทำให้ธนาคารเสียหายอย่างที่เคยเกิดขึ้นมาแล้ว ธนาคารออมสินผ่านช่วงนั้นมา มีการบริหารในลักษณะมืออาชีพมานานพอสมควร ไม่อยากให้เห็นธนาคารออมสินกลับเข้าสู่วังวนเดิม